C 100/4
BG
Официален вестник на Европейския съюз
16.3.2023 г.
1.7.
ЕИСК се ангажира да създаде постоянна своя структура, която да разполага с прозрачни и междусекторни механизми за координация с цел интегриране на гледните точки на младите хора в работата на ЕИСК и да продължи да проучва и обмисля възможни начини за прилагане на концепцията за оценката на въздействието на ЕС от гледна точка на младежта в работата си за разработване на последователен подход към участието на младите хора в ЕИСК.
1.7.1.
Освен това ЕИСК призовава за създаването на структура, която да представлява и/или да включва младежки организации във всички институции на ЕС, и/или евентуално на платформа на заинтересованите страни, подобна на Европейската платформа на заинтересованите страни в областта на кръговата икономика (ECESP), която да е в компетенциите на ЕИСК.
В допълнение, тъй като диалогът по въпросите на младежта в ЕС е най-значимият процес на участие в Европа, в който вземащите решения и младите хора обсъждат въпроси и заедно намират решения, биха могли да се предприемат по-нататъшни стъпки за укрепване на този механизъм за участие, например чрез въвеждане на структура за съвместно управление (13), която също ще бъде ръководена от ЕИСК.
1.8.
ЕИСК настоятелно призовава за по-голямо участие на младите хора в процесите на вземане на решения — от изготвянето на законодателни предложения и инициативи до изпълнението, мониторинга и последващите действия.
Този подход се използва от 2021 г. насам в делегацията на срещите на конференцията на страните по РКООНИК, където има поне един младежки делегат.
ЕИСК настоятелно препоръчва други негови делегации да възприемат подобен подход, като отчитат и взаимовръзката между поколенията.
1.9.
За да се засили собствената роля на ЕИСК за преодоляване на пропастта между създателите на политики и младежките организации и младите хора както на национално, така и на европейско равнище, се препоръчва, на първо място, да се създаде прозрачен и съдържателен механизъм за младежко участие за ефективно координиране на законодателната дейност, като например младежка група.
Второ, да се взаимодейства с младите хора и младежките организации и да ги включва в своята работа.
Наред с това следва да се осъществяват координация и обмен на добри практики относно ангажираността на младите хора на всички равнища и във всички държави членки, както и по-целенасочени информационни дейности.
По-специално, укрепване на отношенията с националните младежки организации и насочване на вниманието върху местните младежки проекти в рамките на ЕИСК и сред членовете.
1.10.
Освен това, предвид настоящият труден геополитически контекст, от решаващо значение е да се гарантира участието на младите хора в устойчивостта, сигурността и изграждането на мира.
ЕИСК приветства наскоро приетия План за действие за младежта във външната дейност на ЕС и ще приеме становище по собствена инициатива по него през 2023 г. В допълнение ЕИСК приканва Съюза да продължи да подкрепя Западните Балкани за подобряване на участието на младите хора, като вземе предвид положителната връзка между мобилността в областта на образованието и обучението и гражданската и политическата ангажираност на младите хора.
Същият принцип следва да бъде взет предвид и в отношенията с Украйна и Грузия.
ЕИСК настоява за засилване на сътрудничеството в областта на политиките за младежта с държавите кандидатки.
1.11.
ЕИСК ще се стреми систематично да взема предвид гласа на младите хора в своите становища, включително в становищата по собствена инициатива и проучвателните становища, приети по искане на ротационните председателства или други европейски институции.
Благодарение на отличните си отношения с тях ЕИСК ще направи всичко възможно, за да ги убеди, че тези искания следва да обхващат аспекти, свързани с младите хора.
2.
Фокусът през следващите години: съвместно изграждане на по-добро бъдеще — по-екологосъобразно, по-приобщаващо и цифрово 2.1.
ЕИСК подчертава значението на повишаването на равнището на знания и информираност на младите хора относно европейските институции, функциониращите механизми, областите на действие, конкретните примери от ежедневните дейности и възможностите за личностното и професионалното им развитие.
Броят на европейските програми за обмен на опит и обучение (Еразъм+, DiscoverEU и др.) следва да се увеличи както на местно, така и на външно равнище, а така също и на програмите, ръководени съвместно с други образователни институции в страната и в чужбина.
ЕИСК ще стимулира и насърчава своите членове да организират инициативи на местно равнище, насочени към младежта.
(13)
Система за съвместно управление на Съвета на Европа.